Haksui ávvuáigi, veaidalas ja giddagas\nSámás: Rauna Magga Lukkari ja Petter Johanas Lukkari\nMarion Palmer iežas viesu olggobealde, Ráhkkerávjjus 2005\nMarion Palmer lea riegádan 1953:s ja bajásšaddan Ráhkkerávjjus, Hámmárfeasttas ja Troandimis. Son barggai máŋga jagi guolleindustriijas ja lei luohttámušolmmoš Frionoras Troandimis. Maŋŋil son lea lohkan kulturfága Telemárkku allaskuvllas ja bargan Hålogaland amatørteaterselskapas Romssas. 1997 rájes Marion orru fas Ráhkkerávjjus, gos čáppa- ja fágagirjjálaš čállima lassin lea bargan buohcceruovttus.\nArtihkkalis Goarráneapmi ja dáruiduhttin Fálesnuoris dás ovddabealde mii bájuhit oahpaheaddji Johan Johansena, gii čálii ahte «Čeaváhačča biirres leat dušše 5 dážamáná, eará mánáin fas lea sámi (22), kveana (7) dahje seaguhuvvon duogáš (6). Dattetge oahpahuvvo dán biirres dušše fal dárogillii, go mánát leat hui čeahpit hupmat ja ipmirdit dan giela.» Dáid sámi mánáid gaskkas, geat ledje čeahpit dárostit, lei Mariona áhkku. Son lei seammás maŋimus iežas sogas gii máhtii sámegiela.\nMarion Palmer lea almmuhan golbma girjji mas leat divttat ja eará čáppagirjjálaš teavsttat. Dáid gaskkas lea okta jorgaluvvon sámegillii. Dát dikta, mii govvida Ráhkkerávjju skuvlla (Kvalsund skole) 1960-logus, almmuhuvvui álggos antologiijas Cirkum Polaris, maŋŋil diktagirjjis Utsatte strøk / Rašis guovllut.\nHaksui galbma feaskkir ja šovkesruoná seainnit,\njorbesravddat láhkkejuvvon ráidalasat\nja bieksogápmagiid skájanas ránisin málejun láhtti vuostá\nJa don gii biepmat lottážiid\nHaksui niesteboksa, vuostabábir ja láibi\noktan Sundain ja Permargariiinnain\nSkruvagoarkkat ruoná boahtaliid siste loika mielki\nHaksui Áhččemin ja Roahkkadin Ipmil geainnuid alde\nHaksui skuvllalatnja, suvron svámpa ja čujussoabbi\nHaksui dipmabábir ja bleahkkaboahtal\nABC girji ja ruoná gávccešhearva. Ja lohkangirji\nbearpmas fasttes bleahkkadielku.\nHaksui čáhppes koallaskállu sloaŋkkouvssat uvnna guoras\nja gaskan báhcán giehtaduodji.\nBoađe miessemánu šearuvuođainat.\nHaksui ávvuáigi, veaidalas ja giddagas seamma bottus.\nČeabehačča skuvlla 2. luohkká 1958\n(Gova luoikan Berit Mathisen)